ચોથું, કૃષ્ણ છે ઉદાર પુરુષ. આટલું ઔદાર્ય ક્યાં હશે? આના જેવો ઉદાર કોણ? અને છેલ્લું કૃષ્ણનું લક્ષણ એ કે આનંદ પુરુષ. તો આ પાંચ વસ્તુ જ્યાં જ્યાં હશે ત્યાં ધર્મક્ષેત્ર હશે, કુરુક્ષેત્ર હશે. આપણે બહુ ભાગ્યશાળી ભારતવાસીઓ, અહીં બે-બે ક્ષેત્ર એવાં, એક જનકનું અધ્યાત્મક્ષેત્ર જ્યાં સીતા નીકળી. એક ‘મહાભારત’નું ક્ષેત્ર, એ કૃષ્ણએ ખેડ્યું. ત્યાં હળ જોડીને, અહીં ઘોડા જોડીને. ત્યાં સીતા નીકળી, અહીં ‘ગીતા’ નીકળી. અહીં બંનેમાં શ્રેષ્ઠ શ્રોતા, ચરિત્રનો શ્રેષ્ઠ શ્રોતા હોય તો મારો હનુમાન છે. વાલ્મીકિ કહે કે રામચરિત્ર તો ગાઉં છું પણ સીતાચરિત્ર મહાન છે. નિત્ય શ્રવણ કરતો હોય તો હનુમાન છે. અને ‘ગીતા’નો પણ; ધજા ફફડતી હોય અને જેનું મન ન ફફડ્યું એ ‘ગીતા’નો શ્રોતા હનુમાન સિવાય બીજો કોણ હશે! એટલે આ શ્રી અને વિજય છે. ‘યત્ર યોગેશ્વર તત્ર પાર્થો ધનુર્ધર:.’ ત્યાં શ્રી એટલે સીતા હશે અને વિજય એટલે મારો હનુમાન હશે. જ્યાં આ બે તત્ત્વ હશે-